RESOLUCIÓN conxunta do 4 de setembro de 2008, do Instituto Galego de Consumo e da Consellería de Educación e Ordenación Universitaria, pola que se convoca un concurso de premios dirixidos ao alumnado das escolas de arte, do ciclo superior de formación profesional de deseño e produción editorial e de bacharelatos artísticos para a elaboración de carteis que teñan como tema os dereitos das persoas consumidoras.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/09/2008

O Instituto Galego de Consumo e a Consellería de Educación e Ordenación Universitaria teñen establecidas liñas de actuación conxunta cara a impulsar as actividades para o desenvolvemento da educación para o consumo nos centros escolares.
O Instituto Galego de Consumo e a Consellería de Educación e Ordenación Universitaria, conscientes da necesidade de formar o alumnado da Comunidade Autónoma galega para a adquisición dun espírito crítico que lles permita enfrontarse ás múltiples e diversas ofertas da sociedade de consumo, e elixir de xeito libre e responsable, convocan para o ano 2008 un concurso de premios dirixidos ao alumnado das escolas de arte, ciclo superior de formación profesional de deseño e produción editorial e bacharelatos artísticos, para a elaboración de carteis sobre os dereitos das persoas consumidoras, invitando os participantes a reflexionar sobre distintas materias no eido do consumo, utilizando como medio a creación artística.
Por todo iso,
DISPOÑEMOS:
Artigo 1º.-Obxecto.
Esta resolución ten por obxecto convocar un concurso de carteis tendo como tema os dereitos das persoas consumidoras en dúas modalidades diferentes en función dos seus destinatarios.
Artigo 2º.-Destinatarios.
Poderá participar neste concurso o alumnado matriculado nos distintos ciclos e especialidades das escolas de arte e bacharelatos artísticos da Comunidade Autónoma galega, así como o alumnado do ciclo superior de formación profesional de deseño e produción editorial, distribuíndose os participantes en dúas modalidades diferentes:
1. Modalidade A: alumnado das escolas de arte da Comunidade Autónoma de Galicia e do ciclo superior de formación profesional de deseño e produción editorial.
2. Modalidade B: alumnado de bacharelatos artísticos da Comunidade Autónoma de Galicia.
Artigo 3º.-Dotación económica.
Concederanse tres premios de 1.400, 900 e 700 euros para o primeiro, segundo e terceiro clasificado respectivamente en cada unha das modalidades.
Artigo 4º.-Prazo de presentación.
O prazo de presentación dos traballos remata o día 7 de novembro de 2008.
Artigo 5º.-Presentación das solicitudes e documentación.
1. Os traballos que se presenten en cada unha das modalidades irán acompañados da seguinte documentación:
a) Instancia dirixida ao presidente do Instituto Galego de Consumo, segundo os modelos de solicitude que figuran como anexos desta resolución:
-Modalidade A: anexo I.
-Modalidade B: anexo II.
b) Un certificado do centro onde os/as concursantes efectúen os seus estudos, en que consten os datos de cada alumno/a, curso e modalidade educativa que realiza.
c) Fotocopia do NIF.
d) Certificación da conta bancaria en que conste o código do banco, código da sucursal, díxito de control e código da conta corrente expedido pola entidade bancaria correspondente.
Os traballos que concursen, acompañados da documentación antedita deberán presentarse nos servizos centrais ou provinciais do Instituto Galego de Consumo, será en todo caso aplicable o disposto no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa actual redacción dada pola Lei 4/1999.
Artigo 6º.-Características dos traballos.
Os carteis que concursen en ambas as dúas modalidades terán unhas dimensións máximas de 50×70 centímetros; o texto, de habelo, estará en idioma galego segundo a normativa vixente. Presentaranse montados sobre unha base ríxida, preparados para a súa exposición. A técnica empregada será libre, e os traballos levarán impresa a lenda: Os dereitos das persoas consumidoras, indicando o dereito específico que se representa.
Artigo 7º.-Xurado.
Os traballos que se presenten nas dúas modalidades serán examinados e avaliados por un xurado, que presentará a seguinte composición:
* Presidente: o presidente do Instituto Galego de Consumo ou persoa en que delegue.
* Vicepresidente: o director xeral de Formación Profesional e Ensinanzas Especiais ou persoa en que delegue.
* Vogais:
-A xerente do Instituto Galego de Consumo.
-Un asesor/a docente da Consellería de Educación e Ordenación Universitaria, nomeado pola directora xeral de Ordenación e Innovación Educativa.
-A xefa de Servizo de Información, Cooperación e Fomento do Instituto Galego de Consumo.
-A xefa de Sección de Educación e Formación do Instituto Galego de Consumo que actuará como secretaria.
O xurado, de ser o caso, poderá contar co asesoramento de especialistas.
Os premios anunciados poderán ser declarados desertos. Non obstante, o xurado poderá determinar a redistribución da contía dos declarados desertos se as características dos traballos así o permiten.
Artigo 8º.-Criterios de valoración.
Os traballos presentados en ambas as dúas modalidades serán avaliados segundo os seguintes criterios:
a) Adecuación dos traballos ao tema proposto: ata 25 puntos.
b) Claridade da mensaxe tanto nas imaxes coma nos textos que deberán aparecer en idioma galego: ata 25 puntos.
c) Creatividade e orixinalidade: ata 25 puntos.
d) Calidade técnica e artística: ata 25 puntos.
Artigo 9º.-Pagamento dos premios.
1. O pagamento dos premios, por unha contía máxima de 6.000 euros (seis mil), farase con cargo á aplicación orzamentaria 10.80.613B.640.0 dos orzamentos do Instituto Galego de Consumo para o ano 2008 en que existe crédito axeitado e suficiente.
2. Os destinatarios dos premios teñen a obriga de facilitar toda a documentación que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas no exercicio das súas funcións de fiscalización e control.
3. Toda alteración das condicións tidas en conta para a concesión dos premios poderá dar lugar á modificación da resolución de concesión.
4. Así mesmo, en caso de que calquera das condicións establecidas para a súa concesión fose incumprida, existirá obriga de reintegro total ou parcial do premio percibido.
Artigo 10º.-Difusión e publicación.
A participación no concurso supón a aceptación de todas as súas bases, así como a cesión do dereito da propiedade dos traballos que resulten gañadores, nos cales poderán introducirse as variacións que se consideren máis axeitadas á súa finalidade.
Artigo 11º.-Retirada da documentación.
As persoas interesadas ou quen as representan poderán retirar os carteis non premiados, no prazo de dous meses a partir da publicación da resolución de concesión dos premios no Diario Oficial de Galicia.
Artigo 12º.-Resolución.
1. As solicitudes entenderanse desestimadas se o concurso de premios non se resolvese antes do 31 de decembro de 2008.
2. A proposta de concesión de premios emitida polo xurado elevarase á conselleira de Educación e Ordenación Universitaria e ao presidente do Instituto Galego de Consumo, para a súa resolución e publicación no Diario Oficial de Galicia.
3. Contra esta resolución, que pon fin á vía administrativa, os/as interesados/as poderán interpoñer:
a) Recurso potestativo de reposición ante o órgano que a ditou ou debeu ditala no prazo dun mes contado a partir do día seguinte ao da súa notificación, ou de tres meses contados a partir do día seguinte a aquel en que se produza o acto presunto, segundo sexa o caso.
b) Ou ben directamente recurso contencioso-administrativo, segundo o establecido na Lei 29/1998, da xurisdición contencioso-administrativa, ante o xulgado do contencioso-administrativo correspondente á circunscrición do órgano que ditou a resolución, se é expresa, no prazo de dous meses contados desde o día seguinte ao da súa notificación, ou de seis meses contados a partir do día seguinte a aquel no que se produza o acto presunto.
Todo isto sen prexuízo de que os/as interesados/as poidan exercitar, de ser o caso, calquera outro que estimen procedente.
Artigo 13º.-Réxime de recursos.
Esta resolución poderá ser recorrida potestativamente ante o órgano que a ditou, mediante recurso de reposición no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses contados desde o día seguinte ao da súa publicación, ante o xulgado do contencioso-administrativo correspondente, de conformidade coa Lei 29/1998, do 13 de xullo, reguladora da xurisdición contencioso-administrativa.
Disposición adicional
No non previsto nesta resolución atenderase ao establecido na Lei 9/2007, do 13 de xuño, de subvencións de Galicia, e demais normativa autonómica, estatal e comunitaria que resulte de aplicación.
Disposición derradeira
Facúltase a presidencia do Instituto Galego de Consumo para que dite as disposicións necesarias para o desenvolvemento do disposto nesta resolución.
Santiago de Compostela, 4 de setembro de 2008.
Laura Sánchez Piñón	Emilio Nogueira Moure
Conselleira de Educación	Presidente do Instituto
e Ordenación Universitaria	Galego de Consumo
Ver referencia pdf "18100D008P030.PDF"